IэщIагъэм зыщагъэгъуазэ
Налшык дэт курыт школ №5-р (унафэщIыр Емуз Светланэщ) егъэджэныгъэ-гъэсэныгъэ лэжьыгъэ купщIафIэ щекIуэкI IуэхущIапIэхэм хабжэ. ЩIэблэм щIэныгъэ куу зэрыщратым къыдэкIуэу, школыр жыджэру хэтщ IэнатIэм къыхыхьэ Iуэху зехьэкIэщIэхэм, жэрдэмхэм. Апхуэдэщ, псалъэм папщIэ, абы жыджэру щекIуэкI «IэщIагъэм ухызошэ» проектыр. Абы ипкъ иткIэ, школым и еджакIуэ гуп ирагъэблэгъащ «Адыгэ псалъэ» республикэ газетым и редакцэм.
ХьэфIыцIэ Мухьэмэдрэ Жыласэ Маритэрэ ныбжьыщIэхэр «Адыгэ псалъэ» газетым щагъэхьэщIэ. Журналист IэщIагъэм и щэхухэм зыщагъэгъуэзэн мурадкIэ, газетым къыхуеблэгъат 7-нэ «А»-м и еджакIуэхэмрэ абыхэм я класс унафэщI Жэмбей Оксанэрэ. ХьэщIэхэм гуапэу къаIущIащ «Адыгэ псалъэм» и лэжьакIуэхэр. Журналистикэм пыщIа Iуэхухэм нэIуасэ зыхуащIащ ныбжьыщIэхэм. Редакцэм, абы и къудамэ зэмылIэужьыгъуэхэм щекIуэкI лэжьыгъэхэм ныбжьыщIэхэм зэпкърыхауэ къахутепсэлъыхьащ «Адыгэ псалъэм» и редактор нэхъыщхьэ, Къэбэрдей Адыгэ Хасэм и тхьэмадэ, УФ-м щэнхабзэмкIэ щIыхь зиIэ и лэжьакIуэ ХьэфIыцIэ Мухьэмэд, абы и къуэдзэ, КъБР-м щIыхь зиIэ и журналист Жыласэ Заурбэч, журналистхэу Хьэжы- къарэ Алик, Къардэн Маритэ, Къумахуэ Аслъэн, Чэрим Марьянэ, Истэпан Залинэ сымэ, нэгъуэщIхэри. Жэуап зыхь секретарым и къуэдзэ ДыщэкI Соня школакIуэхэм яригъэлъэгъуащ газетым и макетыр зэращIыр. Илъэс 45-рэ хъуауэ редакцэм и корректор Афэ Тамарэ ахэр щыгъуазэ ищIащ и лэжьыгъэм и щэхухэм. НыбжьыщIэхэм хуабжьу яфIэхьэлэмэт хъуащ редакцэм и компьютер IэнатIэм щекIуэкI лэжьыгъэр. Ар зэрызэхэлъым абыхэм къахутепсэлъыхьащ оператор Iэзэ Дол Маринэ. Редакцэм и Интернет IэнатIэм Iуэхухэр щызезыгъакIуэ Бицу Жаннэ школакIуэхэм яжриIащ «Адыгэ псалъэм» езым и сайтрэ электрон пощтрэ зэриIэр икIи яригъэщIащ газетым къытехуа сыт хуэдэ тхыгъэри Интернетым къызэрыщыбгъуэтыну щIыкIэр.
Печатым и унэм. Редакцэм и пэшхэр апхуэдэ щIыкIэм тету къызэхакIухьа нэужь, ныбжьыщIэхэмрэ абыхэм я унафэщIымрэ ХьэфIыцIэ Мухьэмэд иригъэблэгъащ «Адыгэ псалъэм» и хьэщIэщым. Мухьэмэд гупыр кIэщIу щыгъуазэ ищIащ газетым къикIуа тхыдэ гъуэгуанэм, нобэкIэ абы иIэ ехъулIэныгъэхэм, къыпэщылъ мурадхэм.
— Сыт хуэдэ лъэхъэни хъыбарегъащIэ IэнатIэхэр, псом хуэмыдэу газетхэр, ялъытэ гъащIэр лъэныкъуэ куэдкIэ къызэрыщ гъуджэу, цIыхухэм я гупсысэр, дуней еплъыкIэр зыубзыху Iэмалу, IуэхугъуэщIэхэм къыхуезыджэ, зи нэIэ щIэт, властым и Iуэху еплъыкIэхэр бэм яхуэзыхь Iэмэпсымэу. Адыгэм и дежкIэ апхуэдэт анэдэлъхубзэкIэ япэу къыдэкIа газетыр. Адыгэ лъэпкъым Нэгумэ Шорэ зэрыхуэхъуапсэу щыта «гъащIэм и нэхунэхэм» ящыщщ ди газетыр, — жиIащ ХьэфIыцIэм. — Илъэс 90-м нэсауэ лъэпкъпсо къалэн инхэр щызэфIах «Адыгэ псалъэм». ЦIыхубэр щIэныгъэм ешэлIэн, егъэджэн, дунейм, ди къэралым, щIыналъэм щекIуэкI Iуэхугъуэхэм, къэхъукъащIэхэм щыгъуазэ щIын, нэхъыщхьэращи, анэдэлъхубзэр, лъэпкъ хабзэр къэкIуэну щIэблэм яхуэхъумэн я лъэныкъуэкIэ, «Адыгэ псалъэм» и мыхьэнэр къыпхуэмылъытэным хуэдизщ. Абы и дэтхэнэ къыдэкIыгъуэри ди республикэм и тхыдэм и напэкIуэцI лъапIэщ.
Къэбэрдей Адыгэ Хасэм и IуэхущIапIэм. Редактор нэхъыщхьэм ныбжьыщIэхэм яжриIащ къыщыдэкIа лъэхъэнэрэ къыпэщылъ къалэнрэ елъытауэ газетым и цIэр мызэ-мытIэу яхъуэжауэ зэрыщытар: «Къэрэхьэлъкъ», «Ленин гъуэгу», «Социалистическэ Къэбэрдей-Балъкъэр», «Къэбэрдей пэж». 1957 гъэм Къэбэрдей-Балъкъэр АССР-р зэфIэувэжа нэужь, «Ленин гъуэгу» цIэр игъуэтыжащ ди лъэпкъ газетым. «Адыгэ псалъэ» цIэр иIэу ар къыдэкI хъуащ 1991 гъэм мэлыжьыхьым и 1 лъандэрэ. ЕфIакIуэу, зиужь зэпыту екIуэкIащ газетыр, и лэжьыгъэфIым папщIи мызэ-мытIэу ягъэпэжащ. 1962 гъэм адыгэ газетым къыхуагъэфэщащ КъБАССР-м и Совет Нэхъыщхьэм и Президиумым и ЩIыхь тхылъыр, 1974 гъэм къратащ «ЩIыхьым и Дамыгъэ» орденыр.
АдэкIэ ХьэфIыцIэм гупыр иригъэблэгъащ езыр зи тхьэмадэ Къэбэрдей Адыгэ Хасэм и хэщIапIэм. Абы щекIуэкIа псалъэмакъыр нэхъыбэу зытеухуауэ щытар а жылагъуэ зэгухьэныгъэм иригъэкIуэкI лэжьыгъэрщ. Ари ныбжьыщIэхэм хуабжьу яфIэхьэлэмэтащ.
ЗэIущIэм и кIэухыу ХьэфIыцIэм школакIуэхэмрэ абыхэм я унафэщI егъэджакIуэ Жэмбай Оксанэрэ тыгъэхэр яхуищIащ. Апхуэдэхэт МэшбащIэ Исхьэкъ и тхыгъэхэр щызэхуэхьэса томиблыр, адыгэбзэкIэ, урысыбзэкIэ къыдэкIа мыгъэрей Адыгэ махуэгъэпсхэр, нэгъуэщIхэри.
— «Адыгэ псалъэм» нобэ щытлъэгъуа Iуэху зехьэкIэр, мыбы щызекIуэ хабзэ дахэхэмрэ гупым фи зэхэтыкIэ екIумрэ ди гъэсэнхэм ягу куэдрэ зэрилъынум шэч хэлъкъым. Мыпхуэдэ зэIущIэхэр хуабжьу сэбэпщ ныбжьыщIэхэм IэщIагъэ зэмылIэужьыгъуэхэм зыщагъэгъуэзэнымкIэ, — жиIащ школакIуэхэм я пашэ Жэмбейм. — Адыгэ газетым и редактор нэхъыщхьэ ХьэфIыцIэ Мухьэмэд, редакцэм и лэжьакIуэ псоми сохъуэхъу адэкIи ехъулIэныгъэ яIэу, журналистикэ Iэзагъым и лъагапIэхэм нэсу, газетыр жылагъуэм цIэрыIуэ щащIыфу я IэнатIэр ирахьэкIыну, ди тхыдэм и напэкIуэцIхэр къагъэщIу.
ЕгъэджакIуэм зэрыжиIамкIэ, редакцэм щалъэгъуа псомкIи школакIуэхэр иужькIэ щызэдэгуэшэжынущ абы хуэгъэпса класс сыхьэтым. Абы теухуауэ щытынущ школым къыщыфIадзэну блын газетри.
Къардэн Дисанэ.
Сурэтхэр МАМИЙ
Руслан трихащ.
